ኩሎም ተወከልቲ ፖለቲካዊ ውድባት ዘቕርብዎ ዝነበሩ ሐሳባት ከምዝተሓጎሰሉ ዝዛረብ ፍጹም ብርሃነ፡ ዝበሰሉን ካብ ህወሓት ወጻኢ ብሓደሽቲ ተተካእቲ መእሰይ ዝምርሓ ሓደሽቲ ውድባት ክህልዋ ከምዝኽእላ ዝተርኣየሉ ኣጋጣሚ ከምዝኾነን'ዩ ዝገልጽ። "እቲ ህዝቢ ዝሓሸ ግንዛበ ዝረኸበሉን ሓደ ኣማራጺ ጥራይ ዝነበሮ ህዝቢ'ውን ተስፋ ዝገበረሉ'ዩ። ብፖሊሲ ደረጃ ተስፋ ዝህቡ ብዙሓት ሓሳበት ቀሪቦም እዮም። ዋላ'ኳ ገለገሊኦም ምስቲ ዘሎ ባይታን ባህሊ ፖለቲካን ኣብ ምትግባሮም ዘጠራጥሩ ይኹኑ ብጣዕሚ ፍልይ ዝበሉ ፖለቲካዊ ሓሳባት ሰሚዕና ኢና" ይብል ካብ ትዕዝብቱ ብምብጋስ። ጋዜጠኛ ክብሮም ብወገኑ "ካብ ቅድሚ ዓመታት ጀሚርና ኣብ ጉዳይ ትግራይ ተመሳሳሊ ተሞክሮታት እናኻዕበትና እንተንመጽእ ነይርና ካብዚ ዝሓሹ ሓሳባት'ውን ምተልዓሉ ነይሮም ዝብል እምነት ኣለኒ" ብምባል ሕዚ'ውን ግን እተን ኣብ ክልላዊ መረጻ ዝሳተፋ 5 ፖለቲካዊ ውድባት ዘቕርብኦም ዘለዋ ሐሳባትን ኣማራጽታን ከምጅማሮ ዝነኣዱ ከምዝኾኑ ይገልጽ። "ዝጎደለ ነገር የለን እንተዘይበልና'ኳ እቶም ክሳብ ሕዚ ዝቐርቡ ዘለዉ ሐሳባት ግን 'ጥራይ ይተግበሩ' ናብ ምባል ዘብጽሑ እዮም። ብርግጽ ኣብ እዋን መረጻ ነቲ ስቡሕ ስቡሕ ኢኻ ትሰምዕ፡ ስልጣን ምስተትሓዘ ከኣ ነቲ ስቡሕ [ጸጽቡቕ] ትስእነሉ ኩነታት ኢኻ ትዕዘብ" ክብል ዘለዎ ትዕዝብቲ የካፍል። ክብሮምን ፍጹምን ከምዝብልዎ እንተኾይኑ ከም'ቲ ሕዚ ዝረአ ዘሎ ናይ ፖለቲካዊ ውድባት ኣማራጽታትን ፖለቲካዊ ብስለትን እንተኾይኑ፡ ንመጻኢት ትግራይ ዝሓሸ ተስፋ ኣብ ቅድሚኣ ይጽበያ ከምዘሎ ዘተስፍው ኩነታት'ዩ ዘመልክት። ኣይተ ናኦድ ግን ካብ ናይ ፍጹምን ክብሮምን ዝተፈለየ ሓሳብ እዩ ዘለዎ። "ዘይምብሳል ዝተዓዘብኩሉ ኩነታት ኣሎ። ዝኾነ ይኹን ፖለቲካዊ ውድብ ናብ ክትዕ ክመጽእ ከሎ ነቲ ዝሓዞ ኣማራጺ እዩ ምስ ህዝቢ ከላልይ ዘለዎ። ኣብ ዝሓለፈ ግዜ ኣብ ዝነበረ ሽግራት ጥራይ እናተደረኽካ ንሓደ ኣካል ምድብዳብ ቁሩብ ኣየሕጎሰኒን" ይብል። ኣስዒቡ ድማ "እዝን እዝን ሒዘልካ ቀሪበለኹ እዩ ክበሃል ዘለዎ። እንታይ እዩ ፕሮግራሙ?
